**Өмірдің қолайсыздықтары арасында Құдайды табу**

Қандай да бір бағыт қажет болғанда ең жылдам жолды табу үшін сіз әдетте телефоныңызға жүгінесіз бе?

Біз Құдайдан бізді басшылыққа алуын сұраған кезде, Оның бізді жиі ұзағырақ және күрделірек жолмен жетелейтіні таңқаларлық болуы мүмкін. Оның жолдары жиі кешігулерді, қиындықтарды және сәтсіздіктерді қамтып, бізге қажет деп ойламаған сансыз сабақтарды үйретеді. Құдайдың бағыты тек межелі жерге жету туралы емес. Ол бізге Оған сенім артып, арқа сүйей алатынымызды үйреткісі келеді, және сол жолда Ол біздің бойымызда сенім, шыдамдылық, кішіпейілділік және сүйіспеншілікті тәрбиелеуді мақсат етеді.

Эмили Джадсон 1800 жылдардағы белгілі миссионер болды. Ол сол кездегі Бирма деп аталатын елден үйге оның жұмысының қаншалықты қызықсыз екені туралы былай деп жазған еді: «Енді-енді тістері шығып келе жатқан нәрестелерге күтім жасау, жергілікті тұрғындарды шұлық киюге үйрету және жеуге жарамды тамақ табу сияқты жұмыстар өте оғаш болып сезіледі. Мен бір керемет, маңызды нәрселерді жасағым келеді.» Дегенмен, ол бір дана шындықты түсініп: «Үлкен істерді істегісі келетін адам күнделікті кішкентай нәрселерді жасап жаттығуы керек» деді. Сондай-ақ ол күнделікті, кішігірім мәселелерде Құдайдың басшылығын іздеу маңызды екенін түсінді.

Біз, Құдай тек үлкен керемет істер арқылы жұмыс істейді деп ойлап жиі қателесеміз, бірақ Киелі кітаптағы Жақып кітабы бізге былай деп еске салады: «Бауырластарым менің, сендер алуан түрлі қиын сынақтарға ұшырағанда, бұл жайтты зор қуанышпен қабылдаңдар. 3Себебі сенімдеріңнің сыналып, берік те шынайы екендігінің дәлелденуі төзімділік тудыратынын білесіңдер. 4Тек төзімділіктерің іс жүзінде соңына дейін жетуге тиіс, сонда сендер рухани жағынан жетіліп те кемелденіп, ешбір кемшіліктерің қалмайды..» (Жақып 1:2-4)